ORDONANȚA TRIBUNALULUI (Camera a patra)
26 aprilie 2007
Cauza T‑415/04
Tebaldi și alții
împotriva
Comisiei Comunităților Europene
„Funcție publică — Funcționari — Promovare — Exercițiul de promovare 2003 — Refuzarea promovării — Atribuirea punctelor de promovare — Inadmisibilitate vădită”
Obiectul: Acțiune având ca obiect o cerere de anulare, în principal, a listei funcționarilor promovați la gradul superior cu ocazia
exercițiului de promovare 2003, în măsura în care această listă nu cuprinde numele reclamanților, precum și a actelor pregătitoare
ale acestei decizii, și, în subsidiar, a deciziei privind atribuirea de puncte de promovare în cadrul exercițiului de evaluare
2003
Decizia: Respinge acțiunea ca vădit inadmisibilă. Fiecare parte suportă propriile cheltuieli de judecată.
Sumarul ordonanței
Funcționari — Acțiune — Interesul de a exercita acțiunea
(Statutul funcționarilor, art. 90 și 91)
Este vădit inadmisibilă o acțiune formulată de un funcționar prin care se solicită anularea listei funcționarilor promovați
la gradul superior în cadrul unui exercițiu de promovare, pentru motivul că această listă nu cuprinde numele reclamantului,
precum și, în subsidiar, anularea atribuirii de puncte de promovare în ceea ce îl privește pe acesta, atunci când reclamantul
nu a prezentat în înscrisurile sale niciun element concret referitor la situația sa personală în raport cu exercițiul de promovare
în cauză, precum, în special, gradul său, vechimea sa în grad, numărul de puncte de promovare primite în total și în diferitele
categorii și pragul de promovare care se aplică în ceea ce privește gradul în cauză, și nu a evidențiat, așadar, în ce constă
interesul său personal în a formula acțiunea.
Pe de altă parte, atunci când reclamantul se exprimă, în cadrul înscrisurilor sale, în termeni generali și abstracți, contestând
în special atribuirea anumitor categorii de puncte de promovare fără a indica în ce măsură această atribuire afectează propriile
sale interese, fără a prezenta cazul său particular și fără a stabili o legătură între motivele invocate și situația sa individuală,
aceste motive nu se referă la situația sa juridică personală, ci la situația generală a personalului instituției sale și nu
pot justifica admisibilitatea acțiunii, întrucât un funcționar nu este abilitat să acționeze în interesul legii sau al instituțiilor
și nu poate să invoce, în susținerea unei acțiuni în anulare, decât motivele care se referă la situația sa personală.
(a se vedea punctele 28-32 și 36)
Trimitere la: Curte 30 iunie 1983, Schloh/Consiliul, 85/82, Rec., p. 2105, punctul 14; Tribunal 25 septembrie 1991, Sebastiani/Parlamentul
European, T‑163/89, Rec., p. II‑715, punctul 25